Deloitte vind ‘geen fout’ by nasionale tesourieDeloitte ŉ Forensiese ondersoek deur Deloitte het bevind dat ŉ span van die nasionale tesourie, wat aan die geïntegreerde finansiële bestuurstelsel (IFMS) gewerk het, nie skuldig is aan enige misdryf nie. Volgens die ondersoek kan ŉ gebrek aan menslike hulpbronne gedeeltelik toegeskryf word aan die negatiewe interne ouditbevindings. “Hulle het geen fout gevind nie, niemand het geld gesteel nie,” het ŉ bron in die departement gesê en bygevoeg dat die maatskappy se ondersoek ook die rekenaars van die projekspan van IFMS2 ingesluit het. “Hulle het gesê daar kan nie van só klein span verwag word om ŉ projek van hierdie omvang te hanteer nie. Die verslag word verwerp, omdat die uitslag nie dit is wat die mense gesoek het nie.” Die nuwe IFMS het vandeesweek in ŉ politieke storm ontaard toe minister van finansies Malusi Gigaba Deloitte se verslag verwerp het en versoek het dat die maatskappy by die Onafhanklike Reguleringsraad vir Ouditeure (Irba) aangekla moet word. Gigaba en verteenwoordigers van die nasionale tesourie het voor Scopa (die staande komitee oor openbare rekeninge in die parlement) verskyn om vrae te beantwoord oor die feit dat die projek nog nie ŉ werkbare betalingstelsel gelewer het nie en ŉ interne oudit van die werk wat in 2015 gedoen het, het tot 54 bevindings gelei, meeste met ŉ hoërisiko-waarskuwing. Dondo Mogajane, direkteur-generaal van finansies, het aan Scopa gesê hy het op 7 Augustus opdrag gegee dat geen verdere betalings gemaak mag word wat IMFS betref nie. Mogajane het gesê hy het ook opdrag gegee dat die projekbestuurkantoor geherstruktureer moet word nadat hy gehoor het daar is slegs vyf persone in die kantoor, van wie een deeltyds werk. Hy het gesê dis “baie kommerwekkend” dat daar só min mense aan só kritieke projek werk. Die kwessie het egter vinnig ŉ politieke bal geword en die ANC se vroueliga het versoek dat dit ondersoek moet word as ŉ voorval van staatskaping, met verwysing na Gigaba se bewerings teen Deloitte. Die minister het voorgestel dat die multinasionale maatskappy onbehoorlik ŉ waarborg van toekomstige kontrakte by die nasionale tesourie wou verseker. “Ek kan nie glo dat ek onafhanklik kan bly terwyl ek ŉ 120-jaar-kontrak met julle het nie.” Deloitte het nog nie direk op dié bewering reageer nie. Lungisa Fuzile, voormalige direkteur-generaal, het verlede jaar opdrag gegee dat ŉ eksterne ondersoek gedoen moet word en Deloitte het die kontrak gekry om dit te doen. Die IFMS-projek is in 2002 van stapel gestuur. Die stelsel het ten doel om menslike hulpbronne, die salarisbetalings en finansiële en verskaffingsbestuurfunksies deur die staatsdiens te integreer om kostes te besny. LP’s het vandeesweek tydens Scopa gesê dit beteken dat die R1,2 miljard wat aan die eerste fase van die projek spandeer is, belastingbetalers se geld gemors het. Die algehele koste, insluitend die eerste fase, beloop R4,3 miljard.